Cancer - Astrodienst Guest user u1356739142
1-Jun-2016, 09:03 UT/GMT Waar is die bewyse?
Home / Waar is die bewyse?
Ek is my hele lewe lank in die Kerk, maar ek het nog nooit sulke dogmatisme en blinde geloof daar teëgekom as wat hierdie ateïste openbaar nie. Hulle herkou en herhaal ou, holruggeryde en weerlegde argumente met die oormatige selfvertroue van ’n swerm spotvoëls sodat hulle ’n bespotting van hulleself maak.
As jy nog nie my uitdaging gesien het nie, rig ek dit weer. Ek vra vir een voorbeeld (net een) wat aan die volgende vyf maatstawwe voldoen:
1. Dit moes ’n toevallige mutasie wees wat spontaan voorgekom het
2. Dit moes waargeneem gewees het (d.w.s. wetenskap)
3. Dit moes NUWE inligting tot die genoom bygedra het
4. Die mutasie moet ook die gasheer tot voordeel strek
5. Moenie verspotte voorbeelde aanhaal soos E. coli of ander mikroörganismes nie.
Daar is ’n briljante ontwerper
Darwin se model vereis dat bogenoemde mutasies triljoene kere moet plaasvind. Ek vra vir net een voorbeeld daarvan. Om die waarheid te sê, ek kon verskeie van hierdie kriteria laat vaar en die drempel aansienlik verlaag, en die uitdaging sou steeds onbeantwoord bly. Die teorie is ongelooflik aanvegbaar, tog sal die ateïs dikwels met godsdienstige oortuiging sê: “Evolusie is bewys .”
Dit is ’n doelbewus misleidende stelling en ek staaf my stelling soos volg: Elke Christen, ongeag hoe konserwatief hy is, glo dat organismes wel aanpas en sodoende nuwe biologiese spesies ontwikkel (dit is deel van God se briljante ontwerp). As NASA ’n onbemande voertuig gebou het wat op ’n vreemde planeet kon rondry en by enige omgewingstoestande wat dit mag teëkom kon aanpas, is dit ’n voorbeeld van ’n meer vindingryke ontwerp, nie ’n minderwaardige ontwerp nie. Hoe kan ’n ateïs dan na die lewe se verbasende vermoë om aan te pas kyk en tot die slotsom kom dat daar nie ’n ontwerper is nie, eerder as om die briljante ontwerper daarvan te loof?
Variasie van spesies
Christene glo gevolglik weer eens in die tipe “evolusie” wat in die werklike wêreld aangetref word; naamlik, aanpasbaarheid en spesiëring (meganisme vir die vorming van nuwe spesies). Die Darwinistiese aanspraak, daarenteen, is dat organismes deur die byvoeging van nuwe genetiese inligting in kompleksiteit kan toeneem en sodoende in ’n ander “soort” kan ontwikkel (in teenstelling met ’n nuwe spesie), nog nooit waargeneem nie…nie eens een keer nie! (Laat ek verduidelik: wanneer ek die term “soorte” gebruik, verwys ek na Bybelse terminologie. Die Bybel praat van “soorte” wat groepering impliseer, soortgelyk aan wat ons hedendaags as ’n genus [meervoud ‘genera’] sou beskryf. Daar is dus ruimte vir groot variasie binne ’n “soort” – trouens, baie spesies. )
Elke mutasie waarvan ons weet, is ’n geval waar daar inligting uitgeruil is, gedupliseer is of verlore gegaan het. Byvoorbeeld, ateïste het al iemand met Down se sindroom aan my uitgewys as ’n voorbeeld van evolusie! Wie sou aanvoer dat Down se sindroom ’n voordelige mutasie is? Selfs as dit voordelig sou wees, is dit bloot die gevolg van ’n duplikasie van genetiese inligting (’n derde kopie van chromosoom-21). Daar is geen nuwe genetiese inligting wat bygevoeg is nie!
Dit beteken dat die tipe mutasies wat ons waargeneem het, nie organismes in ander of meer komplekse soorte kan verander nie. Die organismes sal aanpas, maar hulle sal nooit iets anders word as wat hulle is nie:
• ’n Hond se gene kan gemanipuleer word om verskillende honderasse te teel, maar hulle sal altyd honde bly
• Vrugtevlieë mag ’n tweede paar vlerke ontwikkel, maar hulle sal steeds vrugtevlieë wees
• Vinke kan langer snawels groei, maar hulle bly steeds vinke.
• Bakterieë mag nuwe voedselbronne vind om te metaboliseer, maar hulle sal steeds bakterieë wees
Hierdie aanpassings dien as bewys van ’n feit wat niemand bevraagteken nie, naamlik dat organismes telkens by hulle omgewing kan aanpas. Daar is egter nie ’n greintjie van bewys wat daarop dui dat bakterieë besig is om in honde te ontwikkel en dat vrugtevlieë besig is om vinke te word nie. Dit beteken dat Darwin se kultus ’n geloofsaak is en nie wetenskap nie. Glo wat jy wil, maar moenie skynheilig wees en ’n ander standaard vir Christene daarstel nie.
Moenie jou Skepper ontken nie
Die waarheid is, ek glo nie in ateïste nie. Hulle is in ’n oorlog betrokke, nie met God nie, maar met hulleself. Hulle voer ’n innerlike tweestryd soos ’n kind wat sy moeder ontken. Dit is hoekom hulle teenkanting so pynlik en vurig is – nie juis wat jy sou verwag van iemand wat ’n “feëverhaal” ontken nie. Hulle verwerp die innerlike getuienis van hulle eie siel; die ge-tuienis van die natuur; en die oortuiging van die Heilige Gees.
Dit moet ’n uiters ongemaklike bestaan wees om “teen die prikkels te skop”. My hart breek vir die ateïs. Ek bid vandag vir jou (opreg). Ek bid nie dat jy enige godsdiens moet aanvaar nie (ek haat godsdiens net soveel soos jy). Ek bid egter dat jy God se liefde deur Jesus Christus sal leer ken.